Ալեսանդրո Բիրինդելի

Ալեսանդրո Բիրինդելի (իտալերեն՝ Alessandro Birindelli, նոյեմբերի 12, 1974(1974-11-12), Պիզա, Տոսկանա, Իտալիա), նախկին իտալացի ֆուտբոլիստ։ Խաղացել է եզրային, հիմնականում՝ աջ պաշտպանի դիրքում։ Կարիերայի մեծ մասը անցկացրել է Յուվենտուսում, որի կազմում անցկացրել է ավելի քան 300 հանդիպում։


== Ակումբային կարիերա ==


=== Էմպոլի ===
Բիրինդելին Էմպոլիի ակադեմիայի սան է։ Նա կարիերան սկսել է որպես աջ վինգեր, սակայն այնուհետև տեղափոխվել է պաշտպանություն։ 1995-96 մրցաշրջանում իտալացին Էմպոլիի հետ հաղթեց Իտալիայի գավաթ Սերիա C-ն և երկրորդ տեղը գրավեց Սերիա C1-ում՝ տեղափոխվելով Սերիա B: 1996-97 մրցաշրջանում ակումբը երկրորդ տեղը գրավեց Սերիա B-ում՝ տեղափոխվելով Սերիա A: Էմպոլիի կազմում Բիրինդելին անցկացրեց 122 հանդիպում՝ դառնալով 1 գոլի հեղինակ։


=== Յուվենտուս ===
1997 թվականին Բիրինդելին տեղափոխվեց Յուվենտուս, որտեղ հանդես էին գալիս այնպիսի աստղեր, ինչպիսիք էին Ալեսանդրո Դել Պիերոն, Զինեդին Զիդանը, Էդգար Դավիդսը և Ֆիլիպո Ինձագին, իսկ գլխավոր մարզիչը Մարչելո Լիպին էր։ Իր պաշտոնական դեբյուտը նշեց օգոստոսի 23-ին՝ Իտալիայի սուպերգավաթի Վիչենցայի դեմ խաղում։ Իր դեբյուտը առաջնությունում նշեց օգոստոսի 31-ին՝ Լեչչեի դեմ խաղում։ Եվրոպական առաջնություններում իր առաջին հանդիպումը անցկացրեց սեպտեմբերի 17-ին՝ Չեմպիոնների Լիգայի Ֆեյենորդի դեմ խաղում՝ այս հանդիպման ժամանակ դառնալով գոլի և գոլային փոխանցման հեղինակ։ Իր առաջին մրցաշրջանում Բիրինդելին Յուվենտուսի հետ հաղթեց Իտալիայի առաջնությունը և հասավ Չեմպիոնների Լիգայի եզրափակիչ, որտեղ պարտվեց Ռեալ Մադրիդին 1-0 հաշվով։
Յուվենտուսի հետ Բիրինդելին ևս 2 անգամ հաղթեց Սերիա A-ն՝ 2002 և 2003 թվականներին, բացի այդ՝ 2 անգամ հաղթեց Իտալիայի սուպերգավաթը և 2 անգամ հասավ Իտալիայի գավաթի եզրափակիչ։ 2002-03 մրցաշրջանում Յուվենտուսը Բիրինդելիի հետ հասավ Չեմպիոնների Լիգայի եզրափակիչ, որտեղ պարտվեց Միլանին 2-3 հաշվով։
2005 թվականի ամռանը՝ Բենֆիկայի դեմ ընկերական խաղում Բիրինդելին ստացավ ծանր վնասվածք՝ բաց թողելով ամբողջ մրցաշրջանը։ 2006 թվականի Իտալական ֆուտբոլի կոռուպցիոն սկանդալի պատճառով Յուվենտուսը հեռացվեց Սերիա A-ից և զրկվեց 2005 ու 2006 թվականների Սերիա A-ի գավաթներից։ 2006-07 մրցաշրջանում Յուվենտուսը հաղթեց Սերիա B-ն և վերադարձավ Իտալիայի բարձրագույն դիվիզիոն, իսկ Բիրինդելին անցկացրեց 37 հանդիպում՝ լինելով թիմի երկրորդ ավագը։ 2007-08 մրցաշրջանում Կլաուդիո Ռանիերին դարձավ Յուվենտուսի գլխավոր մարզիչը, և Բիրինդելին դուրս մնաց թիմի հիմնական կազմից՝ անցկացնելով ընդամենը 7 հանդիպում։ Յուվենտուսի կազմում Բիրինդելին անցկացրեց 11 տարի՝ մասնակցելով 305 հանդիպման և դառնալով 7 գոլի հեղինակ՝ ակումբից հեռանալով 2008 թվականի մայիսի 17-ին։


=== Հետագա կարիերա ===
2008 թվականի հուլիսի 22-ին Բիրինդելին միացավ Պիզային։ 2008-09 մրցաշրջանում Պիզան դուրս մնաց Սերիա B-ից, ապա՝ ֆինանսական խնդիրների պատճառով հեռացվեց իտալական ֆուտբոլից։
2009 թվականի օգոստոսին Բիրինդելին 2 տարվա պայմանագիր կնքեց Պեշինայի հետ։ 2010 թվականի հունիսին իտալացին ստացավ ազատ գործակալի կարգավիճակ, քանի որ Պեշինան ծանր պարտքերի պատճառով հեռացվեց ֆուտբոլից։


== Միջազգային կարիերա ==
Բիրինդելին ներկայացրեց Իտալիայի Մ17 հավաքականը 1991 թվականի աշխարհի առաջնությանը, սակայն չմասնակցեց թիմի 3 հանդիպումներից ոչ մեկին։ Իտալիայի Մ23 հավաքականի հետ Բիրինդելին 1997 թվականին հաղթեց Միջերկրածովյան խաղերը՝ մասնակցելով թիմի 4 խաղերից 3-ին։
Իտալիայի ազգային հավաքականի կազմում Բիրինդելին իր դեբյուտը նշեց 2002 թվականի նոյեմբերի 20-ին՝ Թուրքիայի դեմ ընկերական խաղում։ Բացի այս խաղը, հաջորդ 2 տարիներին նա անցկացրեց ևս 5 հանդիպում ազգային հավաքականի կազմում։


== Կարիերայի վիճակագրություն ==


=== Ակումբային վիճակագրություն ===


== Նվաճումներ ==


=== Ակումբային ===
ԷմպոլիԻտալիայի գավաթ Սերիա C. 1995–96JuventusՍերիա A․ 1997–98, 2001–02, 2002–03
Իտալիայի սուպերգավաթ․ 1997, 2002, 2003; երկրորդ տեղ․ 1998, 2005
ՈՒԵՖԱ Ինտերտոտո գավաթ․ 1999
Սերիա B․ 2006–07
Իտալիայի գավաթ․ երկրորդ տեղ․ 2001–02, 2003–04
ՈՒԵՖԱ Չեմպիոնների Լիգա․ երկրորդ տեղ․ 1997–98, 2002–03


=== Միջազգային ===
Իտալիա Մ23Միջերկրածովյան խաղեր․ 1997


== Ծանոթագրություններ ==


== Արտաքին հղումներ ==
Բիրինդելին transfermarkt-ում
Բիրինդելին BDFutbol.com-ում
Բիրինդելին WhoScored.com կայքում
Բիրինդելին National-Football-Teams.com-ում
Բիրինդելին ՖԻՖԱ-ի պաշտոնական կայքում(չաշխատող հղում)